Spørsmål om avgiftsplikt ved utleie av nye hytter
Dato: 2007-03-08

Sammendrag: Et selskap skal anlegge en ny campingplass og planlegger oppføring av fire nye høystandard hytter på området. Selskapet reiste spørsmål om utleien vil omfattes av avgiftsplikt etter merverdiavgiftsloven § 5 a annet ledd nr. 2. Skattedirektoratet fant at tilknytningskravet i bestemmelsen måtte anses oppfylt, og selskapet vil således bli avgiftspliktig for utleien.

Innsenders fremstilling av faktum og jus Selskapet, som er under stiftelse, skal drive en nyanlagt campingplass. Arealet/grunnen til campingplassen skal leies av kommunen. Arealet er regulert i kommunale planer til reiseliv. Reiseliv og turisme er satsingsområder for kommunen. Campingplassen vil bli tilrettelagt for plassering av campingvogner/bobiler og oppsetting av telt. Arealet som vil bli benyttet til camping er 3 mål stort. Det planlegges 10 oppstillingsplasser for bobil og caravan, samt 20 oppstillingsplasser for telt. Campinggjestene vil ha tilgang til strøm, vann/avløp, samt toalett/dusj. Campingplassen vil bli betjent av et servicekontor. Som vedlegg til anmodningen følger et oversiktskart som viser hvordan arealet skal benyttes. Fjorden er den mest besøkte i området og er kjent for gode fiskemuligheter. Selskapet planlegger derfor også utleie av båter som kan brukes til fiske. Båtene ligger geografisk nær campingplassen i den tilliggende marinaen. Utleie av båter spesielt til fiske tiltrekker turister som har forskjellige preferanser når det gjelder standard på overnattingsfasiliteter. Av denne grunn planlegges det i tillegg oppføring av fire høystandards feriehus for utleie. Dette for å kunne gi besøkende et totaltilbud angående overnatting. Da områder er populært for turister forventes det at campingplassen raskt vil få avgiftspliktig omsetning over registreringsgrensen, jf mval. § 28. Nye avgiftsregler for overnattingsvirksomheter fra 1. september 2006 Utleie av hytter er unntatt merverdiavgiftsplikt, jf mval § 5 a. Fra 1. september 2006 er imidlertid omsetning av romutleie i hotellvirksomhet og lignende virksomhet, utleie av fast eiendom til camping samt utleie av hytter, ferieleiligheter og annen fritidseiendom i tilknytning til slik virksomhet å anse som avgiftspliktig omsetning, jf mval § 5 a nr. 2. I visse tilfeller kan det være vanskelig for en virksomhet som tilbyr overnatting å ta stilling til om det drives romutleie i hotellvirksomhet eller lignende virksomhet eller om forholdet må anses som utleie av fritidseiendom. Det er lagt til grunn i Skattedirektoratets artikkel av 23. august 2006 at utleie av rom for overnatting i hotellvirksomhet og lignende virksomhet normalt vil inkludere rett til frokost, som serveres i egen spisesal. Hytter, ferieleiligheter og annen fritidseiendom vil på den annen side normalt være tilrettelagt for selvhushold, typisk med minikjøkken med kjøleskap og kokemuligheter samt egen spiseplass. Denne type hytter er imidlertid vanlige på mange norske campingplasser. Bakgrunnen er å gi tilreisende som ikke har eller ikke ønsker å overnatte i campingvogn eller telt et ferietilbud på plassen. Ifølge bestemmelsen i mval § 5 a nr 2, vil utleie av hytter i tilknytning til camping falle inn under avgiftsplikten. Ifølge Skattedirektoratets artikkel av 23. august 2006 er camping ikke nærmere definert i forarbeidene. Skattedirektoratet legger imidlertid til grunn at camping i denne sammenheng betyr at det er tilrettelagt for plassering av campingvogner/oppsetting av telt samt at det blant annet er tilgang til en strømkilde og adgang til å benytte toaletter/dusj. Vi ber om at Skattedirektoratet tar stilling til hvorvidt utleie av hytter gjennom Selskapet er å anse som avgiftspliktig omsetning og om det foreligger fradragsrett for inngående merverdiavgift på oppføringskostnader og vedlikeholdskostnader vedrørende feriehusene som er planlagt oppført. Skattedirektoratets vurderinger Spørsmålet i saken er om Selskapet vil bli avgiftspliktig for utleie av de fire hyttene som skal oppføres på området, jf. merverdiavgiftsloven § 5 a annet ledd nr. 2. Avgiftsplikten for utleie av hytter, ferieleiligheter og annen fritidseiendom gjelder utleie i tilknytning til romutleie i hotellvirksomhet og lignende virksomhet og utleie av fast eiendom til camping. Selskapet skal anlegge oppstillingsplass for henholdsvis 10 bobiler/campingvogner og 20 telt. Leietakerne vil ha tilgang til strøm, vann/avløp og toalett/dusj. Anlegget får et betjent servicekontor. Det er gode fiskemuligheter i området så det planlegges også båtutleie fra en tilliggende marina. Turistene som søker fiskemuligheter, har ulike krav til standard. De fire hyttene betegnes som høystandard feriehus. Tanken er at hyttene vil bidra til å tiltrekke gjester med ønske om innlosjering med høy komfort. Det er fremlagt en karskisse som viser en nær geografisk beliggenhet mellom de ulike deler av anlegget. Skattedirektoratet har i fellesskriv til fylkesskattekontorene av 23. august 2006 lagt til grunn at tilknytningskravet i bestemmelsen er oppfylt når hotellvirksomheten og lignende virksomhet eller utleier av campingplass driver utleien. Det er således intet krav til geografisk nærhet. Når det gjelder hva som skal anses som ”utleie av fast eiendom til camping”, har direktoratet i samme brev lagt til grunn at det må være tilrettelagt for oppstilling av campingvogner og/eller telt og at leietakerne har tilgang til en strømkilde og adgang til toalett og dusj. Med henvisning til innsenders fremstilling av faktum legger vi til grunn at Selskapet vil drive utleie av faste eiendom til camping etter merverdiavgiftsloven § 5 a annet ledd nr. 2. Selskapets utleie av de planlagte hyttene vil således anses å oppfylle tilknytningskravet i bestemmelsen, og utleien av hyttene vil også omfattes av bestemmelsen. Selskapet vil således bli avgiftspliktig for drift av campingplassen og utleie av de planlagte hyttene, når vilkårene for registrering i avgiftsmanntallet for øvrig er oppfylt. Konklusjon Selskapets utleie av de planlagte hyttene omfattes av avgiftsplikt etter merverdiavgiftsloven § 5 a annet ledd nr. 2